b'\n_START_ARTICLE_\nJuJu\n_START_SECTION_\nKompozicije\n_START_PARAGRAPH_\nNa albumu se opazi mo\xc4\x8dan vpliv Johna Coltrana, od katerega se je Shorter u\xc4\x8dil kot dodiplomski \xc5\xa1tudent. Coltranov slog se odra\xc5\xbea tako v izvedbi kot v kompozicijah: Shorterjeva barva je precej ostra, njegove fraze pa dolge in ohlapne, kar ni zna\xc4\x8dilno za njegova kasnej\xc5\xa1a dela. "Yes or No" harmonsko spominja na Coltranovo kompozicijo "Moment\'s Notice" z njegovega albuna Blue Train, "House of Jade" pa je, tako kot nekatere kasnej\xc5\xa1e Shorterjeve balade ("Infant Eyes" z albuma Speak No Evil), po melodiji in strukturi podobna kompoziciji "Naima". Coltranov vpliv se vidi tudi pri snemalni zasedbi, ki je bila sestavljena podobno kot Coltranov klasi\xc4\x8dni kvartet: McCoy Tyner za klavirjem, Elvin Jones za bobni in Reggie Workman na basu. Ista ritem sekcija je leta 1961 posnela Coltranov album Africa/Brass. Do naslednjega Shorterjevega albuma, Speak No Evil, ki je bil posnet konec leta 1964, so postale njegove fraze kraj\xc5\xa1e, mehkej\xc5\xa1e in bolj zaokro\xc5\xbeene. Do teh sprememb je pri\xc5\xa1lo pod vplivom Sonnyja Rollinsa in Milesa Davisa, pri katerem je Shorter takrat igral, Tynerja pa je v Shorterjevi ritem sekciji zamenjal Herbie Hancock._NEWLINE_Avtor originalnih notranjih opomb albuma JuJu, Nat Hentoff, ni nikjer omenil Coltrana, omenil ni niti njegovega sodelovanja s Shorterjem. Bob Blumenthal, ki je prispeval notranje opombe v novej\xc5\xa1i izdaji albuma, pa je navedel, da je Hentoff verjetno namerno opustil Coltranovo omembo._NEWLINE_Ve\xc4\x8dina kompozicij z albuma vsebuje A sekcijo iz 4 do 16 taktov, v kateri zasedba ponavlja enega ali dva akorda, sledi pa B sekcija, ki vsebuje ve\xc4\x8d kompleksnih modulacij. To je Shorterju omogo\xc4\x8dilo, da je pri vsaki skladbi uporabil le eno ali dve lestvici, s \xc4\x8dimer je ohranil modalni jazz Coltranovega modernej\xc5\xa1ega dela brez opu\xc5\xa1\xc4\x8danja harmonske kompleksnosti lastnega komponiranja.'